Klein botteltjie, groot gif: Ontwerpwenke vir klein badkamers
JY LEES NOU Klein botteltjie, groot gif: Ontwerpwenke vir klein badkamers
Is jy moeg daarvan om na jou vaal badkamerkassie te staar elke keer dat jy jou tande borsel?
Dit lyk dalk moeilik om kreatief te dink as jy beperkte ruimte het, maar ’n mens kan ’n klein plekkie in ’n droomvertrek omskep. Met ons ontwerpwenke kan jy jou beknopte badkamer omskep in ’n asemrowende toevlugsoord met pragtige dekor.
Moenie by jou gunsteling-dekorwinkel indraf en alles waarvan jy hou vir jou nuwe badkamer koop nie. Kyk eers mooi na die ruimte wat jy tot jou beskikking het.
Maak ’n aantekening van die mates sodat jy voldoende vir die ruimte kan voorsien sonder om oorboord te gaan of te knap te kies.
Te veel goed in ’n klein vertrek sal die plek meer beknop en minder aangenaam laat lyk. Kies eerder sleutelitems wat trefkrag sal hê.
Eenvoud is die beste keuse as jy ’n aanloklike maar gemaklike badkamerruimte met houkrag wil skep.
Eenvoud en elegansie
’n Mens kan maklik voor die versoeking swig van elke mooi ding koop wat jy sien. Afgesien daarvan dat jou beursie ’n knou kry, sit jy ook dalk met ’n badkamer vol goed wat nie eens bymekaar pas nie. Eenvoud is die sleutel.
Kies ’n trefferstuk vir die vertrek – of dit nou ’n mosaïekvloer, fokusmuur, aantreklike spieëlkas, skouspelagtige ligtoebehore of bedrukte stortskerm is. Die res van die vertrek moet skoon gehou word. Kies krane, bykomstighede en sanitêre ware met eenvoudige, skoon lyne. Sorg dat die ontwerp egalig vloei.
Jou plek is dalk klein, maar dis steeds joune. Met unieke afronding kan jy ’n eksklusiewe badkamer skep wat jou en jou gesin se persoonlikheid weerspieël.
Teëls in die hele badkamer sal die ruimte eenvormig en groter laat lyk.
Dit is ook ’n goeie idee om ’n bietjie detail by te voeg vir tikkie uniekheid. Dit sal die plek diepte en kleur gee sonder om dit oorvol te laat lyk.
Laat ’n swart muur as skilderdoek dien. Dit kan jou badkamer lewe gee.
Skep ’n fokusmuur deur ’n hele muur te bedek met teëls wat ’n interessante tekstuur, patroon of kleur het. Jy kan ook die muur oorkant die bad met ’n spieël bedek.
Spieëls is ’n wonderlike manier om ’n ruimte groter te laat lyk.
Jy kan jou badkamer verpersoonlik met plante soos orgideë vir ’n spatsel kleur. Jy kan ook bykomstighede soos ’n prettige stortgordyn, badmat of handdoeke gebruik of ’n treffende kunswerk ophang.
Bonkige goed is nie ’n slim idee as jy wil ruimte bespaar nie. Kies eerder ’n alles-in-een wasbak-en-badkamerkas wat in verhouding met die ruimte is.
Moenie allerhande goed laat rondstaan as jy min ruimte het nie. Skep genoeg pakplek sodat jy al jou toiletware netjies kan wegpak.
Kies ’n muurtoilet, want dit skep ’n ruim en elegante voorkoms. En omdat ’n muurtoilet van die grond gelig is, skep dit die illusie van ekstra vloerruimte.
Lig en verf
’n Ruimte wat met lig gevul is, lyk altyd groter. Raak ontslae van daardie vaal badkamerlig uit die 70’s en belê in ’n mooi, klein, moderne een.
As jou badkamer ’n venster het, benut die natuurlike lig. Hou die vensters skoon en hang gordyne of blindings wat die lig sal laat deursyfer. (Dus geen gordyne wat al die lig uithou nie).
As jou badkamer nie ’n venster het nie, oorweeg dit om ’n dakvenster te laat insit. Dit bespaar ook krag.
Jy kan ook spoorligte laat installeer om die illusie van ’n langer vertrek te skep.
Spieëls is ook ’n wonderlike manier om lig te beklemtoon, want hulle weerkaats en versterk enige lig in die vertrek.
Die kleur van die vertrek sal ook beïnvloed hoe lig en helder dit lyk. Vermy donker kleure en hou die plafon wit.
Kies eerder sagte, neutrale skakerings. Nie net sal dit die badkamer verfraai nie, dit sal ook voorkom dat dit gou uit die mode raak.
Bron: Bathroom Bizarre, www.bathroombizarre.co.za